
DRAUDIMO VAIRUOTI TRANSPORTO PRIEMONES, KURIOSE NEĮRENGTI ANTIALKOHOLINIAI VARIKLIO UŽRAKTAI, VYKDYMO TVARKOS APRAŠAS

I SKYRIUS
BENDROSIOS NUOSTATOS

1. Draudimo vairuoti transporto priemones, kuriose neįrengti antialkoholiniai variklio užraktai, vykdymo tvarkos aprašas (toliau – Aprašas) nustato leidimo vairuoti transporto priemones, kuriose įrengti antialkoholiniai variklio užraktai, suteikimo tvarką, draudimo vairuoti transporto priemones, kuriose neįrengti antialkoholiniai variklio užraktai, vykdymo priežiūros tvarką ir antialkoholinių variklio užraktų techninius reikalavimus.
2. Aprašas taikomas asmenims, kuriems teismo ar ne teismo tvarka administracinio nusižengimo bylą nagrinėjančios institucijos (pareigūno) už Lietuvos Respublikos administracinių nusižengimų kodekse numatytus administracinius nusižengimus yra paskirta administracinio poveikio priemonė – draudimas vairuoti transporto priemones, kuriose neįrengti antialkoholiniai variklio užraktai (toliau – asmuo, kuriam paskirta administracinio poveikio priemonė), draudimo vairuoti transporto priemones, kuriose neįrengti antialkoholiniai variklio užraktai, vykdymą prižiūrintiems pareigūnams, taip pat įmonėms, kurios transporto priemonėse įrengia antialkoholinius variklio užraktus.
3. Apraše vartojamos sąvokos atitinka Lietuvos Respublikos saugaus eismo automobilių keliais įstatyme apibrėžtas sąvokas.

II SKYRIUS
LEIDIMO VAIRUOTI TRANSPORTO PRIEMONES, KURIOSE ĮRENGTI ANTIALKOHOLINIAI VARIKLIO UŽRAKTAI, SUTEIKIMO TVARKA

4. Pasibaigus teisės vairuoti atėmimo terminui, asmeniui, kuriam paskirta administracinio poveikio priemonė, leidžiama vairuoti transporto priemones, kuriose įrengti antialkoholiniai variklio užraktai, tik Lietuvos Respublikos vidaus reikalų ministro nustatyta tvarka susigrąžinus teisę vairuoti transporto priemones.
5. Duomenis apie asmeniui paskirtą administracinio poveikio priemonę – draudimą vairuoti transporto priemones, kuriose neįrengti antialkoholiniai variklio užraktai, policijos arba Valstybės sienos apsaugos tarnybos prie Lietuvos Respublikos vidaus reikalų ministerijos (toliau – Valstybės sienos apsaugos tarnyba) pareigūnai įrašo į Administracinių nusižengimų registrą, iš jo automatiniu būdu duomenys perduodami Lietuvos Respublikos kelių transporto priemonių vairuotojų registrui ir (arba) Traktorininko pažymėjimų informacinei sistemai.
6. Asmeniui, kuriam paskirta administracinio poveikio priemonė, Lietuvos Respublikos vidaus reikalų ministro nustatyta tvarka išduodamas vairuotojo pažymėjimas su įrašytu atitinkamu kodu, kad asmeniui leidžiama vairuoti tik transporto priemones, kuriose įrengti antialkoholiniai variklio užraktai, arba (ir) Lietuvos Respublikos žemės ūkio ministro nustatyta tvarka išduodamas traktoriaus ir savaeigės mašinos vairuotojo (traktorininko) pažymėjimas su žyma, kad asmeniui leidžiama vairuoti tik traktorius ir savaeiges mašinas, kuriuose įrengti antialkoholiniai variklio užraktai.
7. Antialkoholinis variklio užraktas ir jo įrengimas transporto priemonėje turi atitikti Lietuvos standartą LST EN 50436-1 „Antialkoholiniai variklio užraktai. Bandymo metodai ir eksploatacinių charakteristikų reikalavimai. 1 dalis. Įtaisai, skirti programoms, kuriose dalyvauja neblaivūs vairavę transporto priemones asmenys“ (toliau – Lietuvos standartas LST EN 50436-1).
[bookmark: _GoBack]8. Antialkoholinis variklio užraktas turi būti įrengtas taip, kad prieš užvedant transporto priemonės variklį būtų prašoma transporto priemonės vairuotojo iškvepiamo oro ėminio (pūtimo testo) (toliau – ėminys) ir neleidžiama užvesti transporto priemonės be ėminio.
9. Antialkoholinis variklio užraktas:
9.1. turi veikti taip, kad ėminio turi būti prašoma atsitiktiniais intervalais veikiant varikliui, bet ne rečiau kaip kartą per valandą; ėminys turi būti paimtas per 10 minučių nuo prašymo gavimo;
9.2. privalo turėti nustatytą 5 minučių transporto priemonės variklio užvedimo laiką po paimto ėminio;
9.3. privalo turėti nustatytą 5 minučių laisvo (nepaimant ėminio) variklio užvedimo laiką po kiekvieno transporto priemonės variklio užgesinimo;
9.4. privalo turėti nustatytą antialkoholinio variklio užrakto užblokavimą, jeigu per 7 dienas po įspėjimų apie pasibaigusį prietaiso kalibravimo galiojimo laiką neatliekamas privalomas periodinis prietaiso kalibravimas;
9.5. privalo turėti nustatytą antialkoholinio variklio užrakto užblokavimą, jeigu per 7 dienas po įspėjimų apie poreikį atlikti prietaiso techninę priežiūrą neatliekama prietaiso techninė priežiūra; šis antialkoholinio variklio užrakto užblokavimas inicijuojamas automatiškai po 7 dienų, kai antialkoholinio variklio užrakto atmintyje įrašomi:
9.5.1. bent vienas atvejis, kai transporto priemonė buvo užvesta nepaėmus privalomo ėminio;
9.5.2. bent vienas atvejis, kai atsitiktiniais intervalais paimtame ėminyje buvo aptikta alkoholio;
9.5.3. bent trys atvejai, kai atsitiktiniais intervalais nebuvo paimti ėminiai;
9.6. privalo kaupti atmintyje įrašus apie su antialkoholiniu variklio užraktu susijusius įvykius, nurodytus Lietuvos standarte LST EN 50436-1, įrašyti šių įvykių datą ir laiką.
10. Asmeniui, kuriam paskirta administracinio poveikio priemonė, draudžiama vairuoti transporto priemones, kuriose neįrengtas antialkoholinis variklio užraktas, jis neveikia arba yra sugedęs. Transporto priemonės vairavimo metu sugedus arba nustojus veikti antialkoholiniam variklio užraktui, vairuotojas privalo nedelsdamas sustoti leistinoje vietoje, nesukeldamas papildomo pavojaus eismui.

III SKYRIUS
DRAUDIMO VAIRUOTI TRANSPORTO PRIEMONES, KURIOSE NEĮRENGTI ANTIALKOHOLINIAI VARIKLIO UŽRAKTAI, VYKDYMO PRIEŽIŪRA

11. Draudimo vairuoti transporto priemones, kuriose neįrengti antialkoholiniai variklio užraktai, vykdymą kelyje prižiūri policijos, Valstybės sienos apsaugos tarnybos, Lietuvos transporto saugos administracijos pareigūnai (toliau – pareigūnas), kurie sustabdę transporto priemones patikrina, ar transporto priemonėje įrengtas antialkoholinis variklio užraktas, ar asmuo, kuriam paskirta administracinio poveikio priemonė, turi Aprašo 12 punkte nurodytus sertifikatus.
12. Transporto priemonę vairuojantis asmuo, kuriam paskirta administracinio poveikio priemonė, privalo su savimi turėti ir pareigūno reikalavimu pateikti antialkoholinio variklio užrakto ir šio prietaiso prijungimo prie transporto priemonės variklio užvedimo sistemos sertifikatus.
13. Pareigūno reikalavimu asmuo, kuriam paskirta administracinio poveikio priemonė, privalo pamėginti užvesti transporto priemonės variklį nenaudodamas antialkoholinio variklio užrakto ir užvesti transporto priemonės variklį davęs ėminį. Šių pamėginimų užvesti transporto priemonės variklį metu antialkoholinio variklio užrakto laisvo variklio užvedimo laikas turi būti pasibaigęs.
14. Laikoma, kad asmuo, kuriam paskirta administracinio poveikio priemonė, nesilaiko draudimo vairuoti transporto priemones, kuriose neįrengti antialkoholiniai variklio užraktai, kai:
14.1. vairuoja transporto priemonę, kurioje neįrengtas antialkoholinis variklio užraktas;
14.2. pasibaigus laisvo variklio užvedimo laikui, vairuojamos transporto priemonės variklis užsiveda be ėminio;
14.3. transporto priemonėje įrengtas antialkoholinis variklio užraktas neveikia, sugedęs, prietaisas arba jo prijungimas nesertifikuoti;
14.4. vairuotojas klastojo ėminį (naudojo oro talpas, ėminį davė kitas asmuo ar pan.);
14.5. buvo sąmoningai mėginta pakenkti ar pakenkta transporto priemonėje įrengto antialkoholinio variklio užrakto apsaugos sistemai.

IV SKYRIUS
BAIGIAMOSIOS NUOSTATOS

15. Asmuo, kuriam paskirta administracinio poveikio priemonė, vairuodamas transporto priemonę privalo vadovautis Aprašo ir antialkoholinio variklio užrakto gamintojo instrukcijoje nustatytais reikalavimais, įskaitant instrukcijoje numatytą antialkoholinio variklio užrakto kalibravimo periodiškumą.

